Bohol
Store norske leksikon,Geografi,Verdens geografi,Asia,Filippinenes geografi
Bohol er Filippinenes tiende største øy. Den er en av Visayaøyene, og ligger mellom Mindanao, Leyte og Cebu. Arealet på øya er 4821 kvadratkilometer, og den har 1 394 329 innbyggere (2020). Hovedbyen er Tagbilaran, som har 104 976 innbyggere (2020).
To lave fjellkjeder løper parallelt og danner et mellomliggende platåland. Høyeste punkt er Mount Matunog på 864 meter over havet. Platålandet er bygd opp av en rekke kalksteinstopper. Over tusen av disse toppene er tilnærmet perfekt kjegleformede. De står tett i tett i et område som kalles Chocolate Hills og er en stor turistattraksjon.Bosetningen er konsentrert til kysten, med fiskeri og dyrking av ris, mais og kokosnøtter som næringsveier. Det er også forekomster av mangan, og stor håndverksproduksjon.Et jordskjelv med styrke på 7,3 Richters skala i oktober 2013 førte til at mer enn 200 personer omkom og flere av øyas kirker ble ødelagt. Les mer i Store norske leksikon Filippinene Filippinenes geografi Filippinene